สศค.ชี้น้ำซัดเศรษฐกิจหดตัว2%
สศค.ประเมินน้ำท่วมเศรษฐกิจเสียหายยับ 1.9 แสนล้าน อัตราการขยายตัวทางเศรษฐกิจหดตัวร่วม 2%
30 ต.ค. 2565

สศค.ประเมินน้ำท่วมเศรษฐกิจเสียหายยับ 1.9 แสนล้าน อัตราการขยายตัวทางเศรษฐกิจหดตัวร่วม 2%
สำนักงานเศรษฐกิจการคลัง (สศค.) ออกบทวิเคราะห์ประเมินความเสียหายจากปัญหาอุทกภัยในพื้นที่ต่างๆ คิดเป็นมูลค่าประมาณ 1.9 แสนล้านบาท จากช่วงคาดการณ์ 1.21–2.54 แสนล้านบาท และจะทำให้อัตราการขยายตัวทางเศรษฐกิจไทย (จีดีพี) หดตัวติดลบ 1.81% จากช่วงคาดการณ์ว่าเศรษฐกิจจะหดตัวติดลบ 1.21% ถึงติดลบ 2.42% 
สศค.คาดการณ์ว่า ในปี 2554 เศรษฐกิจไทยจะขยายตัวได้แค่ 2.71% และในปี 2555 เศรษฐกิจจะขยายตัว 4.5% อันเป็นผลมาจากการเร่งเบิกจ่ายงบประมาณของภาครัฐเพื่อชดเชยและฟื้นฟูประเทศจากภัยน้ำท่วมครั้งใหญ่
อย่างไรก็ตาม ปัญหาอุทกภัยที่เกิดขึ้นได้ส่งผลกระทบต่อเส้นทางการคมนาคมที่ถูกตัดขาด ทำให้กระทบกับการท่องเที่ยว เนื่องจากบางเส้นทางรถไม่สามารถวิ่งได้ 
ทั้งนี้ กระทบภาคการผลิตทางด้านบริการโรงแรมและภัตตาคารที่มีสัดส่วนอยู่ 3.8% ของจีดีพี กระทบต่อการบริการคมนาคมขนส่งที่มีสัดส่วน 9.4% ของจีดีพี และกระทบต่อการบริการค้าส่งค้าปลีกที่มีสัดส่วน 13.3% ของจีดีพี
อย่างไรก็ตาม จำนวนนักท่องเที่ยวต่างชาติในปัจจุบันยังไม่ได้รับผลกระทบมากนัก เนื่องจากในช่วงไตรมาส 4 ของปี 2554 นักท่องเที่ยวต่างชาติส่วนใหญ่จะเดินทางมาท่องเที่ยวในภาคใต้บริเวณริมชายฝั่ง 
ประกอบกับนักท่องเที่ยวที่เดินทางมาเที่ยวในภาคกลางซึ่งเกิดปัญหาอุทกภัยได้มีการเปลี่ยนจุดหมายปลายทางเพื่อหลีกเลี่ยงปัญหาน้ำท่วมเป็นไปท่องเที่ยวในภาคใต้และภาคอื่นแทน
สศค.คาดว่าจำนวนของนักท่องเที่ยวต่างชาติในปี 2554 จะลดลง 1 แสนคน 
ก่อนหน้านี้ ธนาคารทิสโก้ได้ปรับเป้าอัตราการขยายตัวทางเศรษฐกิจลงเหลือขยายตัว 2.9% ในกรณีเลวร้าย เศรษฐกิจจะขยายตัวเพียง 2% และประเมินว่าความเสียหายจากเหตุการณ์น้ำท่วมประมาณ 7 หมื่นล้านบาท1แสนล้านบาท 
ทั้งนี้ เป็นภาคเกษตรและอุตสาหกรรมที่ได้รับผลเสียหายหนัก ในส่วนของภาคบริการได้รับผลกระทบแต่ไม่มากเท่า ขณะที่การบริโภคในประเทศมีแนวโน้มหดตัว แต่ไม่รุนแรงมาก